《次韵郭梅边汤孤松见寄》
宋代·赵文

杜门却扫冯敬通，何人载酒暖此翁。
昼长书罢啼鸟寂，山水似此清而穷。
山僧携来两诗卷，笔势迅疾如追锋。
渔歌风断郭功父，碧云暮合汤休公。
寒梅自照太古雪，孤松压倒妖春红。
一时见此光怪物，丈室忽换化人宫。
近者重游宝林寺，山行小辟炎毒攻。
唱酬坐觉山鬼泣，谈笑不知酒海空。
当时分韵十五客，冠童亦有童非童。
惜哉梅松不在眼，自与修竹为吾宗。
传闻净觉更殊胜，极欲往求三日聋。
补天久已付昨梦，面壁更欲收奇功。
百年金碧亦尘土，须有好语留山中。
山中道人许此否，饱饭摩腹听松风。

作者简介：赵文（1239-1315），宋末元初文人。初名凤之，字惟恭，又字仪可，号青山，庐陵（今江西吉安）人。赵文为文天祥门人，并曾入其幕府参与抗元活动。赵文与刘辰翁父子亦交厚，辰翁对其非常推重，刘将孙亦与其结“青山社”，其结社情况现不详。